Τρίτη 27 Μαΐου 2025

**Δελτίο Τύπου**

**Η Ελλάδα στο επίκεντρο των παγκόσμιων logistics**

**Δυναμική παρουσία στην Transport Logistic 2025 στο Μόναχο**

Ομαδικό περίπτερο στην κορυφαία - παγκόσμια Έκθεση για τα logistics και τις μεταφορές, Transport Logistic 2025, που θα πραγματοποιηθεί στο Messe München του Μονάχου, από τις 2 έως τις 5 Ιουνίου, συνδιοργανώνουν το Ελληνογερμανικό Εμπορικό και Βιομηχανικό Επιμελητήριο και η Enterprise Greece.

Στο φετινό περίπτερο, το τέταρτο σε σειρά με εκθέτες από την Ελλάδα, θα συμμετάσχουν 10 δυναμικές εταιρείες εκπροσωπώντας τον ταχέως αναπτυσσόμενο κλάδο των logistics στη χώρα. Η πρωτοβουλία αυτή εντάσσεται στο πλαίσιο της γενικότερης στρατηγικής του Ελληνογερμανικού Επιμελητηρίου και της Enterprise Greece για την ενίσχυση της εξωστρέφειας και της διεθνούς παρουσίας των ελληνικών επιχειρήσεων.

Στο φετινό περίπτερο θα συμμετάσχουν οι εταιρείες: Oργανισμός Λιμένος Θεσσαλονίκης, Goldair Cargo, Θριάσιο Εμπορευματικό Κέντρο, Elikon Logistics, Navicon, Ντελόπουλος ΑΕΒΕ, O.Mind Creatives, People Τechnology Solutions, Golden Cargo, καθώς και το Εμπορικό και Βιομηχανικό Επιμελητήριο Πειραιά.

Ο τομέας των logistics λογίζεται ως ένας από τους βασικούς πυλώνες της ελληνικής οικονομίας, συνεισφέροντας περίπου 10% στο ΑΕΠ. Κατέχει, δε, τη δεύτερη θέση σε βαρύτητα μετά τον τουρισμό για την ανάπτυξη της χώρας. Η Ελλάδα έχει σημειώσει σημαντική πρόοδο στον τομέα αυτό, ανεβαίνοντας στη 19η θέση της παγκόσμιας κατάταξης Logistics Performance Index (LPI), ενώ επενδύει σε κομβικές υποδομές και δομές logistics, καθιστώντας τη χώρα τη μεγαλύτερη πύλη εισόδου στη Νοτιοανατολική Ευρώπη.

Η έκθεση Transport Logistic 2025 αποτελεί ένα κορυφαίο διεθνές γεγονός στον χώρο των logistics, της κινητικότητας, της πληροφορικής και της διαχείρισης εφοδιαστικής αλυσίδας, προσελκύοντας χιλιάδες επαγγελματίες και εταιρείες από όλο τον κόσμο. Η συμμετοχή των ελληνικών επιχειρήσεων στην έκθεση αυτή, προσφέρει μοναδικές ευκαιρίες για δικτύωση, ανάπτυξη συνεργασιών και πρόσβαση σε νέες αγορές.

Ο Γενικός Διευθυντής και Μέλος ΔΣ του Ελληνογερμανικού Επιμελητηρίου, **Dr. Ilja Nothnagel**, με αφορμή την οργάνωση του τέταρτου ομαδικού περιπτέρου στην Transport Logistic 2025, δήλωσε ότι «*το Επιμελητήριο επιμένει στο να στηρίζει στρατηγικά την ελληνική εξωστρέφεια με προορισμό τη Γερμανία, τη μεγαλύτερη οικονομία της Ευρώπης. Η τόνωση των ελληνικών εξαγωγών βελτιώνει το εμπορικό ισοζύγιο της χώρας, προσφέρει στη γερμανική αγορά υπηρεσίες που μπορούν να λειτουργήσουν ενισχυτικά για την εξωστρέφειά της, διευρύνει τον ορίζοντα των διμερών συνεργειών και εξασφαλίζει ανταποδοτικά οφέλη. Σε μια χώρα όπως η Ελλάδα, που διαρκώς εκσυγχρονίζει τις υποδομές της στον τομέα των logistics και διαθέτει προνομιακή γεωγραφική θέση για το διεθνές εμπόριο, η περαιτέρω σύσφιγξη των ελληνογερμανικών εμπορικών και επενδυτικών σχέσεων μόνο σε θετικά αποτελέσματα μπορεί να οδηγήσει. Για το λόγο αυτό, εξάλλου, το Ελληνογερμανικό Επιμελητήριο εστιάζει σε ανάλογες δράσεις, αναπτύσσοντας συνέργειες με εγχώριους φορείς, όπως το Enterprise Greece, με το οποίο δεσμευόμαστε ότι θα διερευνήσουμε και νέα πεδία εξωστρεφούς συνεργασίας*».

Αναφερόμενος στην ελληνική παρουσία στην Transport Logistic, ο Διευθύνων Σύμβουλος της Enterprise Greece, **Δρ. Μαρίνος Γιαννόπουλος** δήλωσε: «Η συμμετοχή της Enterprise Greece στην έκθεση Transport Logistic 2025 στο Μόναχο, με την οργάνωση εθνικού περιπτέρου και τη διοργάνωση επιχειρηματικής-επενδυτικής εκδήλωσης για τον κλάδο των logistics, σηματοδοτεί την ενισχυόμενη διεθνή δυναμική του ελληνικού οικοσυστήματος εφοδιαστικής αλυσίδας. Σε συνεργασία με κορυφαίους θεσμικούς εταίρους, όπως το Ελληνογερμανικό Επιμελητήριο, το Cluster Mobility & Logistics της Βαυαρίας, το Οικονομικό και Εμπορικό Γραφείο του Προξενείου μας στο Μόναχο, το Επιμελητήριο Μονάχου – Άνω Βαυαρίας και την Ελληνική Εταιρεία Logistics, αναδεικνύουμε τις στρατηγικές ευκαιρίες για επενδύσεις, τεχνολογική συνέργεια και διασύνδεση αξιών. Η Ελλάδα εξελίσσεται σε κόμβο διαμετακόμισης και προστιθέμενης αξίας, συνδυάζοντας υποδομές, λιμένες και ανθρώπινο δυναμικό υψηλής κατάρτισης. Η παρουσία της Γενικής Γραμματέως Μεταφορών, κας Δέσποινας Παληαρούτα ως κεντρικής ομιλήτριας, ενισχύει τον θεσμικό και στρατηγικό χαρακτήρα της ελληνικής συμμετοχής, αποτυπώνοντας το εθνικό όραμα για τη βιώσιμη ανάπτυξη του τομέα. Η Enterprise Greece συνεχίζει να στηρίζει έμπρακτα την εξωστρέφεια και την καινοτομία του ελληνικού επιχειρείν και στον κλάδο της εφοδιαστικής, ενισχύοντας τους διαύλους διμερούς συνεργασίας με την ισχυρή γερμανική αγορά και τους καταξιωμένους εκπροσώπους της σε ανάπτυξη και διαχείριση έργων.»

Τέλος, από την πλευρά της η Γ.Γ. Μεταφορών, **κα Δέσποινα Παληαρούτα**, δήλωσε: «Οι κλάδοι των μεταφορών και των logistics συνιστούν στρατηγικό πυλώνα για την ενίσχυση της εξωστρέφειας και της ανταγωνιστικότητας της ελληνικής οικονομίας. Με τη γεωστρατηγική της θέση, τα αναπτυσσόμενα λιμάνια, τα σύγχρονα οδικά δίκτυα, τον εκσυγχρονισμό του σιδηροδρόμου και τις στοχευμένες επενδύσεις σε σχετικές υποδομές και ψηφιακά συστήματα, η Ελλάδα μετατρέπεται σε διαμετακομιστικό κόμβο υψηλής προστιθέμενης αξίας. Είναι πρόδηλο ότι ενίσχυση του κλάδου αποτελεί καταλύτη για τη μετατροπή της χώρας σε ισχυρό επενδυτικό προορισμό στη Νοτιοανατολική Ευρώπη και προς αυτή την κατεύθυνση εργαζόμαστε και διαμορφώνουμε τις πολιτικές μας.»